‘TRUAH’มองธุรกิจแค่ฟื้นปีนี้ ปีหน้ากำไรนิวไฮทุบสถิติปี’51
&nbsp;
19 ส.ค. 2554

โพสต์ทูเดย์ — TRUAH มองตรงกัน ปีนี้พลิกขาดทุนกลับมามีกำไร ส่วนปีหน้ากำไรสูงลิ่ว ได้รถรุ่นใหม่ออกสู่ตลาดหนุน 
นายสมพงษ์ เผอิญโชค กรรมการผู้จัดการ บริษัท ไทยรุ่ง ยูเนี่ยน คาร์ (TRU) นำเสนอข้อมูลต่อนักลงทุนว่า แนวโน้มครึ่งปีหลังทั้งรายได้และอัตรากำไรจะดีกว่าครึ่งปีแรกที่มีอัตรากำไรขั้นต้นที่ 15% ส่วนปีหน้าอัตรากำไรขั้นต้นจะดีขึ้นจากปีนี้ด้วย เนื่องมาจากมีรถรุ่นใหม่ออกมาสู่ตลาด
“ปีนี้คาดว่าจะมีรายได้รวม 2,181 ล้านบาท เพิ่มขึ้น 51% จากปีก่อน และปีหน้าจะเพิ่มขึ้นอีก 20% ในอัตรากำไรขั้นต้นที่ไม่ต่ำกว่าครึ่งปีแรกที่ 15% ของรายได้รวม” นายสมพงษ์ กล่าว
สำหรับอุตสาหกรรมยานยนต์ปีนี้ฟื้นตัว โดยคาดว่ายอดผลิตรถยนต์จะสูงถึง 1.57 ล้านคัน ส่งผลให้ครึ่งปีแรกบริษัทพลิกมามีกำไรสุทธิ 87 ล้านบาท จากขาดทุนสุทธิ 81 ล้านบาท เมื่อช่วงเดียวกันของปีก่อน เนื่องมาจากยอดขายเพิ่มขึ้น 45% ทำให้มีรายได้รวม 839 ล้านบาท
การฟื้นตัวของ TRU เกิดจากเปลี่ยนรูปแบบการทำธุรกิจจากการประกอบชิ้นส่วนรถยนต์อเนกประสงค์มาเน้นรับจ้างผลิตชิ้นส่วน โดยรายได้ปัจจุบันส่วนใหญ่มาจากการรับจ้างผลิตชิ้นส่วนยานยนต์เป็นหลัก
นายสมพงษ์ กล่าวว่า TRU มีงบลงทุนจนถึงสิ้นปี 2554 ที่ 500600 ล้านบาท โดย 400 ล้านบาท จะทยอยขยายโรงงานผลิตชิ้นส่วนที่ จ.ระยอง เพื่อเพิ่มกำลังการผลิตอีก 6070% ของที่ผลิตได้ปัจจุบัน ส่วนที่เหลือเป็นการลงทุนห้องพ่นสี ขณะเดียวกันบริษัทมีสัดส่วนหนี้สินต่อทุนต่ำไม่ถึง 1 เท่า
ด้านนายเย็บ ซู ชวน กรรมการผู้จัดการ บริษัท อาปิโก ไฮเทค (AH) นำเสนอข้อมูลว่าครึ่งแรกปีนี้รายได้ของบริษัทแซงปี 2551 ที่เป็นปีปกติของอุตสาหกรรมยานยนต์แล้วที่ 5,258 ล้านบาท และสูงขึ้นจากช่วงเดียวกันปีก่อน 78% และพลิกจากขาดทุนสุทธิ 106 ล้านบาท มามีกำไรสุทธิ 172 ล้านบาท และคาดว่าครึ่งหลังคาดว่ารายได้และกำไรจะใกล้เคียงครึ่งปีแรก
ปีนี้ความสามารถในการทำกำไรยังไม่สามารถคืนกลับเท่าปีปกติคือปี 2551 ที่มีกำไรสุทธิ 2,096 ล้านบาท แต่คาดว่าในปี 2554 และปี 2555 กำไรสุทธิจะกลับไปเท่ากับหรือมากกว่าปี 2551 ที่อุตสาหกรรมยานยนต์เติบโตสูงสุด โดยปีหน้าคาดว่ายอดขายและยอดผลิตจะเติบโต 10% จากปีนี้ เนื่องจากรถรุ่นใหม่ที่ผลิตออกมาสู่ตลาด